b'\n_START_ARTICLE_\nNihoa\n_START_PARAGRAPH_\nNihoa (dar vadinama Pauk\xc5\xa1\xc4\x8di\xc5\xb3 sala, havajieti\xc5\xa1kai Moku Manu) \xe2\x80\x93 nedidel\xc4\x97 salel\xc4\x97 Havaj\xc5\xb3 salyno \xc5\xa0iaur\xc4\x97s Vakar\xc5\xb3 sal\xc5\xb3 grup\xc4\x97je, ~200 km \xc4\xaf \xc5\xa1.v. nuo Niihau ir ~450 km \xe2\x80\x93 nuo Honolulu. Sala yra balno formos \xe2\x80\x93 i\xc5\xa1kilusi galuose ir \xc4\xaflinkusi ties viduriu. J\xc4\x85 supa ~570 km\xc2\xb2 ploto koralinis rifas.\n_START_SECTION_\nGeologija\n_START_PARAGRAPH_\nSalel\xc4\x97 yra daug didesn\xc4\x97s, palaipsniui erodavusios salos likutis. Geologinis salos am\xc5\xbeius apie 7,2 mln. m. Jos geologin\xc4\x97 istorija analogi\xc5\xa1ka kitoms \xc5\xa1ios grup\xc4\x97s saloms - tai vir\xc5\xa1\xc5\xabn\xc4\x97 suirusio ugnikalnio, priklausan\xc4\x8dio Havaj\xc5\xb3 \xe2\x80\x93 Imperatoriaus kalnag\xc5\xabbriui, kuris susiformavo \xc5\xa1iai tektonin\xc4\x97s plok\xc5\xa1t\xc4\x97s vietai slenkant vir\xc5\xa1 kar\xc5\xa1tojo ta\xc5\xa1ko, dabar esan\xc4\x8dio po povandeniniu Loihi ugnikalniu. Tada vulkanin\xc4\x97 veikla i\xc5\xa1k\xc4\x97l\xc4\x97 ugnikaln\xc4\xaf, kuris po tam tikro geologinio laikotarpio u\xc5\xbegeso, mil\xc5\xbeini\xc5\xa1kas lavos svoris \xc4\xaflenk\xc4\x97 \xc5\xbdem\xc4\x97s plut\xc4\x85, ir ugnikalnis \xc4\x97m\xc4\x97 grimzti, o jo pakra\xc5\xa1\xc4\x8diai apaugo koralais.\n_START_SECTION_\nTyrim\xc5\xb3 istorija\n_START_PARAGRAPH_\nNihoa jau nuo seno buvo \xc5\xbeinoma polinezie\xc4\x8diams, nes tyrim\xc5\xb3 duomenys rodo \xc4\x8dia gyvenus \xc5\xbemones tarp 1000 ir 1700 m. Archeologin\xc4\x97s ekspedicijos aptiko \xc5\xbeem\xc4\x97s \xc5\xabkio paskirties teras\xc5\xb3 bei pastat\xc5\xb3 p\xc4\x97dsak\xc5\xb3. Gin\xc4\x8dijamasi, ar tai buvo didesn\xc4\x97 gyvenviet\xc4\x97 (didel\xc4\x97 problema tur\xc4\x97jo b\xc5\xabti g\xc4\x97lo vandens stygius), daromos prielaidos, kad sala buvo naudojama tik religiniams tikslams._NEWLINE_Pirmasis europietis, i\xc5\xa1vyd\xc4\x99s \xc5\xa1i\xc4\x85 sal\xc4\x85, buvo \xe2\x80\x9ePrince of Wales\xe2\x80\x9c kapitonas D\xc5\xbeeimsas Kolnetas (James Colnett) 1788 m. kovo 21 d. 1822 m. karalien\xc4\x97 Kaahumanu ir karalius Kaumualii su kapitonu Viljamu Samneriu (William Sumner) plauk\xc4\x97 ie\xc5\xa1koti Nihoa, apie kuri\xc4\x85 jau be\xc5\xbeinojo tik i\xc5\xa1 havajie\xc4\x8di\xc5\xb3 folkloro. 1857 m. karalius Kamehameha IV atvyko \xc4\xaf Nihoa ir j\xc4\x85 oficialiai prijung\xc4\x97 prie savo karalyst\xc4\x97s. 1885 m. saloje lank\xc4\x97si Havaj\xc5\xb3 princes\xc4\x97 Liliuokalani, bet vizito metu nutiko nelaim\xc4\x97 \xe2\x80\x93 kilo kr\xc5\xabmyn\xc5\xb3 gaisras, sprunkant i\xc5\xa1 salos, potvynio bangos apvert\xc4\x97 kelet\xc4\x85 val\xc4\x8di\xc5\xb3, ir pra\xc5\xbeuvo kelion\xc4\x97s metu padarytos unikalios nuotraukos.\n_START_SECTION_\nFauna ir flora\n_START_PARAGRAPH_\nJau pirmieji Nihoa i\xc5\xa1sik\xc4\x97l\xc4\x99 europie\xc4\x8diai pamin\xc4\x97jo, kad salo augmenija labai skurdi, daug kur uolos visai plikos. Vienintel\xc4\x97 \xc4\x8dia augan\xc4\x8di\xc5\xb3 palmi\xc5\xb3 r\xc5\xab\xc5\xa1is - Pritchardia remota. Ta\xc4\x8diau \xc4\x8dia peri ret\xc5\xb3 pauk\xc5\xa1\xc4\x8di\xc5\xb3, tarp kuri\xc5\xb3 vis\xc5\xb3 pirma pamin\xc4\x97tinos dvi endemin\xc4\x97s r\xc5\xab\xc5\xa1ys \xe2\x80\x93 Havaj\xc5\xb3 g\xc4\x97linuk\xc4\x97s Telespiza ultima ir nendrinuk\xc4\x97s Acrocephalus familiaris kingi. Endemin\xc4\x97s nariuotakoj\xc5\xb3 r\xc5\xab\xc5\xa1ys \xe2\x80\x93 \xc5\xbeiogai Banza nihoa, tarantulai Nihoa mahina, svirpliai Thaumatogryllus conantae. Gvazdikini\xc5\xb3 \xc5\xa1eimai atstovauja Schiedea genties endemikas Schiedea verticillata (apie 400 egzempliori\xc5\xb3), agatpup\xc4\x97s Sesbania tomentosa (taip pat auga ir Nekerio saloje ir did\xc5\xbeiosiose Havaj\xc5\xb3 salose), burno\xc4\x8diai Amaranthus brownii, dar kelios saugomos vapsv\xc5\xb3, vabal\xc5\xb3 r\xc5\xab\xc5\xa1ys._NEWLINE_Kadangi sala nedidel\xc4\x97, bet kokia rimtesn\xc4\x97 katastrofa (gaisras) arba agresyvi \xc4\xafve\xc5\xbetin\xc4\x97 r\xc5\xab\xc5\xa1is gali negr\xc4\xaf\xc5\xbetamai i\xc5\xa1naikinti \xc5\xa1ias endemines populiacijas. \xc5\xa0tai invaziniai \xc5\xbeiogai nuo 1999 iki 2003 m. smarkiai apniokojo salos augmenij\xc4\x85 ir suk\xc4\x97l\xc4\x97 rimt\xc4\x85 gr\xc4\x97sm\xc4\x99 kai kurioms Nihoa augal\xc5\xb3 populiacijoms.'